b'\n_START_ARTICLE_\nMizasta gora (ozvezdje)\n_START_SECTION_\nZgodovina\n_START_PARAGRAPH_\nOzvezdje se je najprej imenovalo Mons Mensae\xc2\xa0v \xc4\x8dast Mizasti gori nad mestom Cape Town ("mesto na rtu") v Ju\xc5\xbenoafri\xc5\xa1ki republiki. De Lacaille se je spomnil, da se Magelanovima oblakoma v\xc4\x8dasih re\xc4\x8de tudi Oblaka Cape in da je Mizasta gora pogosto prekrita z oblaki, ko preko nje piha jugovzhodni nevihtni veter, zato je napravil na nebu "mizo, ki je pod oblaki".\xc2\xa0Lacaille je med dvoletno ekspedicijo na Rtu dobrega upanja katalogiziral 10.000 zvezd ju\xc5\xbene nebesne poloble, ki jih iz Evrope ne vidimo. Miza je edino ozvezdje, ki ga ni posvetil nekemu izumu iz dobe razsvetljenstva. John Herschel je predlagal, da se ime skraj\xc5\xa1a v Menso,\xc2\xa0kar je pogosto po\xc4\x8del tu sam Lacaille._NEWLINE_\xc4\x8ceprav niso zvezde v Mizi del nobene starodavne mitologije, je o gori, po kateri je ozvezdje poimenovano, znanih veliko mitov. V nizozem\xc5\xa1\xc4\x8dini in nem\xc5\xa1\xc4\x8dini je znana kot "Tafelberg" in ima dve sosednji gori, "Hudi\xc4\x8dev vrh" in "Levovo glavo". Vklju\xc4\x8dena je tudi v mitologijo Rta Dobrega upanja, kjer je zloglasna po nevihtah. Raziskovalec Bartolomeu Dias jo je videl kot nakovalo za nevihte. Nek drug mit govori o Mornarju Sinbadu, arabskemu ljudskemu heroju, ki jo je videl kot magnet, ki vle\xc4\x8de ladje na dno morja.\n_START_SECTION_\nZna\xc4\x8dilnosti\n_START_PARAGRAPH_\nMiza meji na Zlato ribo na severu, na Malo vodno ka\xc4\x8do na severozahodu in zahodu, na Kameleona na vzhodu, na Lete\xc4\x8do ribo na severovzhodu in na Oktant na jugu. Pokriva obmo\xc4\x8dje 153,5 kvadratnih stopinj oz. 0,372% neba, kar ga uvr\xc5\xa1\xc4\x8da na 75. mesto med 88 ozvezdji.\xc2\xa0Tri\xc4\x8drkovna oznaka Mednarodne astronomske zveze iz leta 1922 je "Men".\xc2\xa0Uradne meje je leta 1930 za\xc4\x8drtal\xc2\xa0Eug\xc3\xa8ne Delporte; definira jih osemkotnik. V\xc2\xa0ekvatorskem koordinatnem sistemu le\xc5\xbeijo koordinate rektascenzije teh meja med\xc2\xa003\xca\xb0\xc2\xa012\xe1\xb5\x90\xc2\xa055.9008\xcb\xa2\xc2\xa0in\xc2\xa007\xca\xb0\xc2\xa036\xe1\xb5\x90\xc2\xa051.5289\xcb\xa2, koordinate deklinacije pa med\xc2\xa0\xe2\x88\x9269.75\xc2\xb0 in \xe2\x88\x9285.26\xc2\xb0.\xc2\xa0Celotno ozvezdje vidijo vsi opazovalci ju\xc5\xbeno od zemljepisne \xc5\xa1irine 5\xc2\xb0N.'